Баатарын Галсансүх

Баатарын Галсансүх (1972 онд Хэнтий аймагт төрсөн)- Монголын модернист яруу найрагч.

Б.Галсансүх Гадаад хэлний дээд сургуульд орсон ч  дараа жил нь сургалтын төлбөргүйн улмаас Ү.Хүрэлбаатарын эрхлэн гаргаж байсан “Улаанбаатар” сонинд идэвхтэн бичигчээр орж, удалгүй сурвалжлагч, хэлтсийн даргаар дэвшив. 19 настайдаа  Монголын анхны офсет хэвлэл, дэргэдээ гаалийн газрын харъяа “Алтан босго”, ЦЕГ-ын дэргэдэх  “Нүгэл буян” зэрэг дагуул сонинтой  Улаанбаатар сонины орлогч эрхлэгч болжээ. Сургуулиа тэр чигт нь хаян  цэрэгт явж, хүндэт харуулын 032 дугаар ангид алба хааж ирээд  төрийн төв хэвлэл “Ардын эрх” сонинд сурвалжлагчаар орж, дууны шүлгийн нэрт мастер  З.Түмэнжаргалын удирдлагад яруу найрагч Н.Билгүүн, Г.Аюурзана, Л.Өлзийтөгс, Ц.Хулан, Х.Тэргэл, А.Эрдэнэ-Очир, н.Сарантуяа, Эмүжин нарын хамт ажиллажээ. Ийнхүү сэтгүүлзүйн гал тогоонд “чанагдсан” тэрээр 1995 оноос “Ноцтой мэдээ”  сонинг эрхлэн гаргаж  өнөө хүртэл 20 гаруй жил авч яваа юм.

Өдгөө Б.Галсансүх дөрвөн хүүхэдтэй, таван номтой.  “Хүн судлал”, “Яруу найргийн шинэчлэлийн төлөөх зуун жилийн дайн”, “Постмодерн дөрвөн улирал”, “Сэтгэл гэдэг эрхтэн”, “Бурханд хэлэх зөвлөгөө” номоо уншигчдад хүргэсэн. 

Б.Галсансүхийн хувьд анх аравдугаар ангийн хүү ардчилсан хөдөлгөөнийг дэмжиж явсан ч 1996 онд МАХН-д гишүүнээр элссэн байдаг. Тус нам нэрнээсээ “Х” үсгийг авч хаяхад “нам хэрэггүй юм байна” гээд гарсан. Үүнийгээ “Би хувьсгалд дуртай учраас” хэмээн тайлбарласан. Түүнээс хойш “Хөх Монгол” бүлгэмдээ үнэнч үлдэж, Хонхэрээдийн Б.Энхбатын хамт хүчин зүтгэж байгаа ажээ. 

2003 онд "Хүн судлал" номоороо "Яруу найргийн төлөөх зуун жилийн дайн" МЗЭ -ийн шагнал, 2005 онд "Сэтгэл гэдэг эрхтэн" номоороо Алтан өд шагнал авч байжээ. Түүний "Хүн судлал" номыг утга зохиолд шинэчлэл хийсэн гэж судлаачид үздэг. Манай уншигч сонсогчид түүнийг “Бурханд хэлэх зөвлөгөө” шүлгээр нь илүү таних болсон. Тэрээр “Постпанк” урсгалыг дэлгэрүүлсэн яруу найрагч юм. Б.Галсансүх ихэнхдээ философи сэтгэлгээг тусгасан уран бүтээл туурьдагаараа бусдаас ялгардаг. Түүнийг билиг танхай яруу найрагч Р.Чойномтой төстэй бичлэгтэй гэдгийг уншигчид хэлдэг.